Imtella' Mejju 12, 2021 Quddiem il-Maġistrat Donatella Frendo Dimech dalgħodu ssokktat il-kumpilazzjoni fil-konfront tal-eks Chief of Staff Keith Schembri, li jinsab mixli, fost oħrajn, b'falsifikazzjoni u tixħim. Keith Schembri jinsab rikoverat fl-isptar b'kundizzjoni deskritta bħala waħda serja, b'missieru li wkoll ġie skużat milli jattendi s-seduta. 9.10am: Jibda jixhed iċ-chief officer tal-Malta Enterprise George Fancalancza, li kien prepara l-karti għall-grant li ngħatat lit-Times of Malta. Fl-awla hemm Malcolm Scerri u Robert Zammit. Francalanza qal li f'Lulju tat-2013 saret l-applikazzjoni tal-Progress Press għall-għotja mill-Malta Enterprise wara li nbidlet l-amministrazzjoni. Huwa qal li kien hemm laqgħa li fiha ċ-Chairman Montanaro Vella, Adrian Hillman, u x'aktarx Michel Rizzo, fejn intqal li kien ser isir investiment ta' €5.5 miljun jew €5.6 miljun, u talbu li jingħata għajnuna u miljuni fi flus kontanti. Huwa qal li jingħata persentaġġ mill-investiment għall-kumpaniji. Dak iż-żmien għal dawk li jħaddmu sa 50 persuna kien jingħata 50% u jibqa jonqos sa' 30% jekk il-kumpanija tħaddem sa 250 persuna. Mistoqsi dwar il-makkinarju, huwa qal li kienu qalu li ser jixtru €5.5 miljun f'makkinnarju u l-firmatarji kienu Adrian Hillman u Michel Rizzo. Qal li huma kienu ser jidħlu f'suq ta' stampar f'ammont anqas milli kienu qed jagħmlu.